**KRITERIJI OCJENJIVANJA UČENIKA U PRVOM RAZREDU**

**HRVATSKI JEZIK**

**Početno čitanje i pisanje**

**odličan**

- globalno čita i pamti slike/riječi s razumijevanjem i daje primjere

- prepoznaje glasove na početku, u sredini i na kraju riječi dajući primjere

- stvara rime na zadani poticaj brzo i s lakoćom

- rastavlja rečenicu na riječi

- prepoznaje tiskana slova (grafem) i povezuje s glasom (fonemom) sigurno i brzo

- povezuje glasove i slova u cjelovitu riječ dajući primjere

- analitičko - sintetičko čita kraće rečenice i tekstove tečno, točno i izražajno

- piše slova, riječi i rečenice velikim tiskanim i pisanim slovima uredno i točno, samostalno sastavljajući rečenice prema poticaju

**vrlo dobar**

- globalno čita i pamti slike/riječi s razumijevanjem

-zamjećuje glasove na početku, u sredini i na kraju riječi

-stvara rime na zadani poticaj

-rastavlja rečenicu na riječi

-prepoznaje tiskana slova (grafem) i povezuje s glasom (fonemom)

- povezuje glasove i slova u cjelovitu riječ

-analitičko - sintetičko čita kraće rečenice i tekstove tečno i točno

-piše slova, riječi i rečenice velikim tiskanim i pisanim slovima točno, samostalno sastavljajući rečenice prema poticaju

**dobar**

- globalno čita i pamti slike/ riječi

- zamjećuje glasove na početku, u sredini i na kraju riječi uz dodatno vježbanje

-stvara rime na zadani poticaj uz metodičku podršku učitelja

-rastavlja rečenicu na riječi uz dodatno vježbanje

-prepoznaje tiskana slova (grafem) i povezuje s glasom (fonemom) uz dodatni poticaj

- povezuje glasove i slova u cjelovitu riječ uz dodatno vježbanje

-analitičko - sintetičko čita kraće rečenice i tekstove točno

-piše slova, riječi i rečenice velikim tiskanim i pisanim slovima točno

**dovoljan**

- globalno čita uz pomoć i poticaj

- zamjećuje glasove na početku, u sredini i na kraju riječi uz dodatno vježbanje i podršku

-stvara rime na zadani poticaj uz podršku i dodatno vježbanje

-rastavlja rečenicu na riječi uz dodatno vježbanje i metodičku podršku učitelja

-prepoznaje tiskana slova (grafem) i povezuje s glasom (fonemom) uz dodatno vježbanje i poticaj

- povezuje glasove i slova u cjelovitu riječ uz dodatno vježbanje i podršku učitelja

-analitičko - sintetičko čita kraće rečenice i tekstove uz podršku učitelja i dodatno vježbanje

-piše slova, riječi i rečenice velikim tiskanim i pisanim slovima uz podršku učitelja i dodatno vježbanje

**Jezik**

**odličan**

- tumači razliku između pojmova glas, slovo, riječ, rečenica

- izgovara i zapisuje pravilno sve glasove u riječima (č, ć, dž, đ, lj, nj, potom ije/je) dajući primjere

 -objašnjava važnost rečenice u komunikacijskim situacijama, samostalno izgovara

 - prepoznaje prema intonaciji i interpunkciji upitnu, izjavnu i uskličnu rečenicu te ih izražajno izgovara dajući primjere

 - objašnjava jezično pravilo pisanja velikog slova na početku rečenice, u pisanju imena i prezimena ljudi te mjesta u kojem živi dajući primjere

**vrlo dobar**

- imenuje glas, slovo, riječ, rečenica

- izgovara i zapisuje pravilno sve glasove u riječima (č, ć, dž, đ, lj, nj, potom ije/je)

- razumije pojam rečenica u komunikacijskim situacijama, samostalno izgovara uz pogrešku

- identificira prema intonaciji i interpunkciji upitnu, izjavnu i uskličnu rečenicu te ih izražajno izgovara

- zna jezično pravilo pisanja velikog slova na početku rečenice, u pisanju imena i prezimena ljudi te mjesta u kojem živi

**dobar**

- prepoznaje glas, slovo, riječ, rečenica

- izgovara i zapisuje sve glasove u riječima (č, ć, dž, đ, lj, nj, potom ije/je) uz model

- razumije pojam rečenica u komunikacijskim situacijama, samostalno izgovara uz 2-3 pogreške

- identificira prema intonaciji i interpunkciji upitnu, izjavnu i uskličnu rečenicu te ih izgovara uz minimalnu korekciju

- nabraja uz podršku jezično pravilo pisanja velikog slova na početku rečenice, u pisanju imena i prezimena ljudi te mjesta u kojem živi

**dovoljan**

- prepoznaje glas, slovo, riječ, rečenica uz pomoć

- izgovara i zapisuje sve glasove u riječima (č, ć, dž, đ, lj, nj, potom ije/je) uz model i poticaj učitelja

- razumije pojam rečenica u komunikacijskim situacijama, samostalno izgovara uz 4-5 pogrešaka

- prepoznaje prema intonaciji i interpunkciji upitnu, izjavnu i uskličnu rečenicu te ih izgovara uz podršku

- pokušava navesti jezično pravilo pisanja velikog slova na početku rečenice, u pisanju imena i prezimena ljudi te mjesta u kojem živi

**Književnost**

**odličan**

- ostvaruje vezu (komunikaciju) s kratkim proznim i poetskim djelima te igrokazima potaknutu pitanjima zatvorenoga i otvorenoga tipa pokazujući interes za slušanje, čitanje i govorenje

- iskazuje doživljaj kratke priče, igrokaza ili pjesme s lakoćom formuliranja rečenica pokazujući bogatstvo rječnika

- iskazuje razliku između pjesme, igrokaza i proznoga teksta s obzirom na oblik osobitosti specifičnim za prozni tekst i pjesmu

- objašnjava razliku između knjižnice i knjižare imenujući knjižnice koje je učenik posjetio (školska, mjesna) primjenjujući pravila ponašanja u istima

- zamjećuje, međusobno razlikuje likove u priči i lica u igrokazu zapažajući osnovne etičke osobine i objašnjavajući ih

- razlikuje slikovnicu od drugih knjiga stavljajući ih u odnos na temelju čega objašnjava razlike zbog povezanosti slike i teksta

**vrlo dobar**

- ostvaruje vezu (komunikaciju) s kratkim proznim i poetskim djelima te igrokazima potaknutu pitanjima zatvorenoga i otvorenoga tipa uz razvijajući interes za slušanje, govorenje i čitanje

- iskazuje doživljaj kratke priče, igrokaza ili pjesme s lakoćom formuliranja rečenica

- razlikuje po obliku pjesmu od proznoga teksta i igrokaza

- razlikuje knjižnicu i knjižaru imenujući knjižnice koje je učenik posjetio (školska, mjesna) primjenjujući pravila ponašanja u istima

- zamjećuje, međusobno razlikuje likove u priči i lica u igrokazu zapažajući osnovne etičke osobine

- razlikuje slikovnicu od drugih knjiga zbog povezanosti slike i teksta

**dobar**

- ostvaruje vezu (komunikaciju) s kratkim proznim i poetskim djelima te igrokazima potaknutu pitanjima zatvorenoga i otvorenoga tipa uz podršku i poticaj učitelja

- iskazuje doživljaj kratke priče, igrokaza ili pjesme formulirajući rečenice uz podršku učitelja

- razlikuje po obliku pjesmu od proznoga teksta i igrokaza uz podršku učitelja

- prepoznaje knjižnicu i knjižaru imenujući knjižnice koje je učenik posjetio (školska, mjesna) primjenjujući pravila ponašanja uz podsjećanje učitelja

- zamjećuje, međusobno razlikuje likove u priči i lica u igrokazu zapažajući osnovne etičke osobine uz poticaj učitelja

- prepoznaje i imenuje slikovnicu

**dovoljan**

- ostvaruje vezu (komunikaciju) s kratkim proznim i poetskim djelima te igrokazima potaknutu pitanjima zatvorenoga i otvorenoga tipa uz stalnu podršku i poticaj učitelja

- iskazuje doživljaj kratke priče, igrokaza ili pjesme formulirajući rečenice uz stalnu podršku učitelja

- razlikuje po obliku pjesmu od proznoga teksta i igrokaza uz stalnu podršku učitelja

- ponavlja pojmove knjižara i knjižnica te nazive školske i mjesne knjižnice primjenjujući pravila ponašanja uz stalno podsjećanje učitelja

- zamjećuje, međusobno razlikuje likove u priči i lica u igrokazu zapažajući osnovne etičke osobine uz stalni poticaj učitelja

- imenuje slikovnicu

**Jezično izražavanje**

**odličan**

- sluša sugovornika objašnjavajući važnost slušanja

- sasluša i prima dulju slušnu poruku (priče, interpretativno čitanje književnih tekstova) samostalno oblikujući pitanja i odgovore

- primjenjuje pravila pristojnoga razgovaranja (komuniciranja) objašnjavajući važnost istog

- pridružuje nekoj riječi druge riječi na temelju zadanoga poticaja (pridjev, glagol) dajući različite prijedloge

- sastavlja rečenicu od zadanoga niza riječi brzo i točno

- dopunjava rečenicu riječju koja nedostaje na različitim sintaktičkim mjestima brzo i točno

- pripovijeda prema poticaju slike ili niza slika, vlastita iskustva ili zamišljanja samostalno i izražajno

- čita glasno s točnom intonacijom izgovornih cjelina i rečenica otkrivajući poruku u pročitanome tekstu

- oblikuje kraću pisanu poruku samostalno i točno, usmeno i pisano

- određuje rečenične granice slušanjem i piše ih u skladu s pravopisnom normom

- sluša, izgovara i bilježi točno riječi u kojima se pojavljuju glasovi č, ć, dž, đ, ije/je

**vrlo dobar**

- sluša sugovornika

- sasluša i prima dulju slušnu poruku (priče, interpretativno čitanje književnih tekstova) samostalno oblikujući odgovore

- primjenjuje pravila pristojnoga razgovaranja (komuniciranja)

- pridružuje nekoj riječi druge riječi na temelju zadanoga poticaja (pridjev, glagol)

- sastavlja rečenicu od zadanoga niza riječi točno

- dopunjava rečenicu riječju koja nedostaje na različitim sintaktičkim mjestima točno

- pripovijeda prema poticaju slike ili niza slika, vlastita iskustva ili zamišljanja samostalno

- čita glasno otkrivajući poruku u pročitanome tekstu

- oblikuje kraću pisanu poruku točno, i usmeno i pisano

- određuje rečenične granice slušanjem i piše ih u skladu s pravopisnom normom uz 1 pogrešku

- sluša, izgovara i bilježi riječi u kojima se pojavljuju glasovi č, ć, dž, đ, ije/je uz 1 pogrešku

**dobar**

- sluša sugovornika uz često podsjećanje na važnost slušanja

- sasluša i prima dulju slušnu poruku (priče, interpretativno čitanje književnih tekstova) oblikujući odgovore uz podršku

- primjenjuje pravila pristojnoga razgovaranja (komuniciranja) uz podršku

- pridružuje nekoj riječi druge riječi na temelju zadanoga poticaja (pridjev, glagol) uz podršku

- sastavlja rečenicu od zadanoga niza riječi uz podršku

- dopunjava rečenicu riječju koja nedostaje na različitim sintaktičkim mjestima uz podršku

- pripovijeda prema poticaju slike ili niza slika, vlastita iskustva ili zamišljanja uz dodatnu podršku

- čita glasno otkrivajući poruku u pročitanome tekstu uz poticaj učitelja

- oblikuje kraću pisanu poruku uz podršku učitelja, i usmeno i pisano

- određuje rečenične granice slušanjem i piše ih u skladu s pravopisnom normom uz 2 pogreške

- sluša, izgovara i bilježi riječi u kojima se pojavljuju glasovi č, ć, dž, đ, ije/je uz 2 pogreške

**dovoljan**

- ne sluša sugovornika

- sasluša i prima dulju slušnu poruku (priče, interpretativno čitanje književnih tekstova) oblikujući odgovore uz konstantnu podršku

- primjenjuje pravila pristojnoga razgovaranja (komuniciranja) uz konstantnu podršku

- pridružuje nekoj riječi druge riječi na temelju zadanoga poticaja (pridjev, glagol) uz konstantnu podršku

- sastavlja rečenicu od zadanoga niza riječi uz stalnu podršku

- dopunjava rečenicu riječju koja nedostaje na različitim sintaktičkim mjestima uz stalnu podršku

- pripovijeda prema poticaju slike ili niza slika, vlastita iskustva ili zamišljanja uz stalnu podršku

- čita glasno otkrivajući poruku u pročitanome tekstu uz poticaj učitelja i dodatno vježbanje

- oblikuje kraću pisanu poruku uz podršku učitelja i dodatno vježbanje, i usmeno i pisano

- određuje rečenične granice slušanjem i piše ih u skladu s pravopisnom normom uz 3 pogreške

- sluša, izgovara i bilježi riječi u kojima se pojavljuju glasovi č, ć, dž, đ, ije/je uz tri pogreške

**Medijska kultura**

**odličan**

- ostvaruje vezu (komunikaciju) s lutkarskim i crtanim filmovima te kazališnim predstavama potaknutu pitanjima zatvorenoga i otvorenoga tipa pokazujući interes za gledanje, slušanje i govorenje

- imenuje i objašnjava razliku između filma (lutkarskog, crtanog) i predstave

- navodi, imenuje i opisuje glavne likove filma ili predstave te objašnjava osnovne etičke osobine i sredstva kojima je to postignuto

- izrađuje i oživljava scensku lutku te izvodi kraći ulomak iz igrokaza čineći to samoinicijativno i zainteresirano

- samoinicijativno posuđuje i vraća neoštećene knjige izvan lektire

**vrlo dobar**

- ostvaruje vezu (komunikaciju) s lutkarskim i crtanim filmovima te kazališnim predstavama potaknutu pitanjima zatvorenoga i otvorenoga tipa uz razvijajući interes za gledanje, slušanje i govorenje

- imenuje i razlikuje lutkarski film, crtani film i kazališnu predstavu

- navodi, imenuje i opisuje glavne likove filma ili predstave te objašnjava osnovne etičke osobine

- izrađuje i oživljava scensku lutku te izvodi kraći ulomak iz igrokaza

- posuđuje i vraća neoštećene knjige redovito i samostalno

**dobar**

- ostvaruje vezu (komunikaciju) s lutkarskim i crtanim filmovima te kazališnim predstavama potaknutu pitanjima zatvorenoga i otvorenoga tipa uz podršku i poticaj učitelja

- prepoznaje i imenuje lutkarski film, crtani film i kazališnu predstavu

- navodi, imenuje i opisuje glavne likove filma ili predstave

- izrađuje i oživljava scensku lutku te izvodi kraći ulomak iz igrokaza uz poticaj učitelja

- posuđuje i vraća neoštećene knjige uz podsjećanje učitelja

**dovoljan**

- ostvaruje vezu (komunikaciju) s lutkarskim i crtanim filmovima te kazališnim predstavama potaknutu pitanjima zatvorenoga i otvorenoga tipa uz stalnu podršku i poticaj učitelja

- imenuje lutkarski i crtani film te lutkarsku predstavu uz poticaj učitelja

- navodi i imenuje glavne likove filma ili predstave

- izrađuje i oživljava scensku lutku te izvodi kraći ulomak iz igrokaza uz stalni poticaj učitelja

- posuđuje i vraća neoštećene knjige uz stalno podsjećanje učitelja

**LIKOVNA KULTURA**

**odličan**

Rado se likovno izražava i pokazuje izniman smisao za likovno izražavanje crtom tj. crtežom primjereno koristeći predviđene likovne tehnike. Izražavanje crtom je sigurno, bogato detaljima s jasnim uočavanjem i izražavanjem prostora. Ističe se maštovitošću i slobodom kombiniranja. Veoma uspješno vizualno opaža, razlikuje i imenuje crte u okružju i na umjetničkim djelima.

Veoma uspješno vizualno opaža, razlikuje i imenuje boje u okružju i na umjetničkim djelima. Ima razvijen osjećaj za kontraste boja i oblika. Maštovito i izražajno koristi likovno – tehnička sredstva i slikarske tehnike poštujući likovni problem i zadane motive.

Veoma uspješno vizualno opaža, razlikuje i imenuje masu, volumen i prostor (vanjski i unutarnji) u okružju i na umjetničkim djelima te arhitekturi. Lako vizualno opaža i kreativno prikazuje kontraste volumena, mase i prostora primjenom različitih materijala za oblikovanje.

Sigurno i ispravno koristi likovno – tehnička sredstva i grafičke tehnike poštujući zadane motive.

Veoma uspješno prepoznaje, imenuje i razlikuje vizualne medije (prometni znakovi, fotografije, crtani film, strip, slikovnica, računalo) te značenje i poruku crte, lika i boje kao znaka vizualne komunikacije. Maštovito, s estetskim senzibilitetom, kombinira i realizira u materijalu zadane sadržaje.

**vrlo dobar**

Rado se likovno izražava crtom primjereno koristeći neke likovne tehnike. Uspješno vizualno opaža, razlikuje i imenuje crte u okružju i na umjetničkim djelima. Crteži su bogati detaljima, ali se ne snalazi uvijek u rasporedu i organizaciji prostora.

Uspješno koristi likovno – tehnička sredstva i slikarske tehnike poštujući likovni problem i zadane motive primjenjujući ih (u većoj mjeri) u likovnom izričaju. Radovi bogati detaljima, ali ponekad djeluju nedorečeno i nedovršeno.

Vizualno opaža, ali ne detaljizira u prikazu volumena, mase i prostora. Ima razvijen osjećaj za kontraste volumena i prostora koje uspješno oblikuje u različitim vrstama materijala.

Koristi likovno – tehnička sredstva i grafičke tehnike, poštujući zadane motive uz manju nesigurnost. Uspješno prepoznaje, imenuje i razlikuje vizualne medije (prometni znakovi, fotografije, crtani film, strip, slikovnica) te značenje i poruku crte, lika i boje kao znaka vizualne komunikacije. Jednostavnije, s estetskim senzibilitetom, kombinira i realizira u materijalu zadane sadržaje.

**dobar**

Crteži su nepotpuni, često nedovršeni, a prostor neorganiziran. Djelomično ostvaruje zadani likovni problem i motive. Trudi se dovršiti zadano u skladu sa svojim mogućnostima.

U likovnim motivima ne primjenjuje uvijek zadane pojmove i elemente likovnog jezika. Zna pravilno koristiti likovne tehnike, ali radi uz pomoć i poticaj.

Vizualno opaža, ali vrlo pojednostavljeno prikazuje volumen, masu i prostor. Likovne pojmove razlikuje uz pomoć učitelja. Radovi su jednostavni i bez puno detalja.

Koristi likovno –tehnička sredstva i grafičke tehnike uz pomoć i potporu učitelja. Opaža i razlikuje vizualne medije (fotografije, crtani film, slikovnica). Kombinira i realizira sadržaje, često nepotpuno, čak i uz pomoć učitelja.

**GLAZBENA KULTURA**

**odličan**

Pjeva izražajno, samostalno i sigurno u točnoj intonaciji. Melodijski čisto i ritamski točno reproducira tekstove i melodije pjesama različitog tekstualnog sadržaja. Ima izvrsno glazbeno pamćenje. Napjeve lako i brzo pamti.

Uz pjevanje, samostalno, sigurno i točno izvodi ritmove naučenih pjesama i brojalica dječjim glazbalima.

Prepoznaje glazbala prema obliku i zvuku. Potiče kod ostalih zvukovnu radoznalost i senzibilitet prema pjevanju i sviranju. Izrazito zainteresiran za sve oblike glazbenog izražavanja. Zainteresirano i pozorno sluša glazbu. Lako slušno prepoznaje i imenuje skladbu koju je već slušao/slušala. Slušno zapaža, opisuje, određuje i razlikuje ugođaj, tempo i dinamiku skladbe te izvodilački sastav. Samostalno prepoznaje i osjeća izražajni karakter zvučne izvedbe (veselo - tužno, brzo - sporo, glasno - tiho). Po zvuku razlikuje pojedinačne i grupe glasova.

**vrlo dobar**

Pjeva samostalno, ali (ponekad) je nesigurniji/nesigurnija u melodijskom izvođenju. Razvijeno glazbeno pamćenje. Napjeve i melodije različitog tekstualnog sadržaja pamti uglavnom točno.

Samostalno, ali nesigurnije reproducira ritmove naučenih pjesama i brojalica dječjim glazbalima (ponekad je potrebna podrška). Prepoznaje glazbala prema obliku i zvuku. Razvijen interes za pjevanje i sviranje. Rado pjeva i samostalno i u grupi.

U većoj mjeri zainteresiran/zainteresirana za slušanje glazbe. Slušno zapaža i razlikuje ugođaj pjesama (uspavanka, domoljubna pjesma). Samostalno prepoznaje i osjeća izražajni karakter zvučne izvedbe (veselo - tužno, brzo - sporo, glasno - tiho). Po zvuku razlikuje pojedinačne i grupe glasova.

**dobar**

Traži pomoć i podršku u pjevanju jer teže usvaja tekstove pjesama i melodije različitog tekstualnog sadržaja. Pjeva nečisto i nesigurno, ali ritamski točno.

Uz pjevanje (samostalno ili u grupi) i uz pomoć izvodi ili improvizira na udaraljkama ritmove (nekih) naučenih pjesama i brojalica. Poznaje glazbala po obliku, ali ne po zvuku. Potrebno je razvijati interes za pjevanje i sviranje. Samo djelomično zainteresiran/zaineresirana za slušanje glazbe. Slabije pamti slušane skladbe. Uz pomoć, određuje ugođaj i izražajni karakter zvučne izvedbe (veselo - tužno, brzo - sporo, glasno - tiho). Po zvuku razlikuje pojedinačne i grupe glasova.

**MATEMATIKA**

**odličan**

objašnjava odnose među predmetima. Razlikuje i opisuje tijela u prostoru i geometrijske likove.

Rastavlja brojeve na jedinice i desetice. Objašnjava razlike između jednoznamenkastih i dvoznamenkastih brojeva te navodi primjere.

Brzo i točno rješava zadatke zbrajanja i oduzimanja u skupu brojeva do 20. Razumije zadatke riječima, navodi što je u zadatku poznato, što je nepoznato i koju računsku radnju treba primijeniti, samostalno i točno izračunava ono što se u zadatku traži te oblikuje odgovor potpunom rečenicom.

Određuje i imenuje glavne i redne brojeve i primjenjuje ih na konkretnim zadatcima.

Pozoran je i sudjeluje u nastavnom procesu, izrazito temeljit, uredan i savjestan.

**vrlo dobar**

Uočava i imenuje odnose među predmetima. Razlikuje tijela u prostoru i geometrijske likove.

Točno zapisuje jedinice i desetice te jednoznamenkaste i dvoznamenkaste brojeve. Umjereno brzo i točno rješava zadatke zbrajanja i oduzimanja u skupu brojeva do 20.

Razlikuje glavne i redne brojeve i pravilno ih zapisuje.

Izračunava zadatke riječima i oblikuje odgovor.

Uključuje se u nastavni proces i pokazuje interes za predmet.

**dobar**

Imenuje odnose među predmetima.

Djelomično točno opisuje tijela u prostoru i geometrijske likove. Razlikuje jednoznamenkaste i dvoznamenkaste brojeve te navodi primjere.

Polako i djelomično točno rješava zadatke zbrajanja i oduzimanja u skupu brojeva do 20,

kao i zadatke riječima.

Zalaganje varira i treba poticati razvoj interesa za predmet.

**dovoljan**

Iznosi znanje s nepotpunim razumijevanjem i vrlo je nesiguran u primjeni.

Potrebna mu je česta pomoć i nadzor u radu.

Rijetko se uključuje u nastavni proces.

Pisano ocjenjivanje i provjeravanje

Raspon postignuća izražen je **postotcima** za pojedine ocjene:

91-100 % - odličan (5)

80 - 90 % - vrlo dobar (4)

64 - 80 % - dobar (3)

50 - 63 % - dovoljan (2)

**PRIRODA I DRUŠTVO**

**odličan**

Nabraja i opisuje dužnosti učenika i učiteljice te svih članova obitelji te navodi primjere iz svakodnevnog života.

Snalazi se u školi i objašnjava namjenu svake prostorije.

Ponaša se u skladu s kućnim redom škole.

Obrazlaže opasnosti u domu i odgovorno se ponaša.

Uspoređuje odnose u prostoru: gore – dolje, ispred – iza, lijevo – desno, naprijed – natrag. Objašnjava razliku između rodnog mjesta i mjesta stanovanja, točno navodi svoju adresu.

Opisuje i objašnjava pojmove: promet, prometnica, pješaci, vozači, vozila, pješački prijelaz, semafor. Obrazlaže prometna pravila i primjenjuje ih na putu do škole.

Raspravlja razlike između godišnjih doba i opisuje promjene u prirodi i njihov utjecaj na život ljudi.

Stavlja u odnos i uspoređuje tjedan, dan i doba dana.

Snalazi se u slijedu: jučer – danas – sutra.

Objašnjava važnost i daje primjere osobne čistoće i čistoće okoliša.

Objašnjava razlike između pravilne i nepravilne prehrane, te povezuje sa zdravljem i zaštitom od bolesti.

Opisuje blagdane koje slavi njegova obitelj te opisuje način obilježavanja i čestitanja.

Uvažava različitosti u obilježavanju blagdana.

**vrlo dobar**

Nabraja dužnosti učenika, učiteljice i članova obitelji.

Pokazuje i imenuje prostorije u školi.

Poštuje kućni red škole, zamjećuje opasnosti u domu i odgovorno se ponaša.

Snalazi se u prostoru (gore – dolje, ispred – iza, lijevo – desno, naprijed – natrag).

Navodi svoju adresu.

Reproducira pojmove: promet, prometnica, pješaci, vozači, vozila, pješački prijelaz, semafor.

Primjenjuje i obrazlaže prometna pravila na putu od kuće do škole.

Nabraja godišnja doba, promjene u prirodi i njihov utjecaj na život ljudi.

Razlikuje tjedan, dan i doba dana; nabraja dane u tjednu.

Opisuje važnost osobne čistoće i čistoće okoliša.

Razlikuje pravilnu i nepravilnu prehranu.

Uočava utjecaj prehrane na zdravlje.

Nabraja blagdane koje slavi njegova obitelj. Opisuje kako se obilježavaju i čestitaju ti blagdani.

**dobar**

Navodi neke dužnosti učenika, učiteljice i članova obitelji.

Nabraja prostorije u školi.

Prepoznaje odrednice kućnog reda škole i opasnosti u domu i iskazuje kako se treba ponašati u školi i domu.

Razlikuje strane u prostoru: gore – dolje, lijevo – desno, ispred – iza, naprijed – natrag.
Imenuje pojmove: promet, prometnica, pješaci, vozači, vozila, pješački prijelaz, semafor.

Navodi prometna pravila koja treba poznavati na putu od kuće do škole.

Imenuje godišnja doba i promjene u prirodi.

Navodi redom dane u tjednu i doba dana.

Odabire radnje za održavanje osobne čistoće i čistoće okoliša te pravilnu i nepravilnu prehranu.

Imenuje blagdane koje slavi njegova obitelj te prepoznaje način čestitanja.

**dovoljan**

Prepoznaje dužnosti učenika, učiteljice i članova obitelji.

Imenuje neke prostorije u školi. Sjeća se nekoliko pravila kućnog reda škole. Imenuje članove obitelji. U prostoru uočava strane gore – dolje, lijevo – desno, naprijed – nazad, ispred – iza. Imenuje samo neke pojmove iz prometa. Prepoznaje neko prometno pravilo.

Prepoznaje pojedina godišnja doba i prirodne pojave. Prepoznaje imena dana u tjednu.

Primjećuje osobnu čistoću i čistoću okoliša. Imenuje dva najveća blagdana koja slavi .

Pisano ocjenjivanje i provjeravanje

Raspon postignuća izražen je **postotcima** za pojedine ocjene:

91-100 % - odličan (5)

80 - 90 % - vrlo dobar (4)

64 - 80 % - dobar (3)

50 - 63 % - dovoljan (2)

**TJELESNA I ZDRAVSTVENA KULTURA**

**odličan**

Učenik pravilno izvodi motoričko znanje, bez odstupanja od zadane tehnike gibanja (nema grešaka u izvedbi) te uz estetsku dotjeranost.

Uporan i ustrajan u radu, uvijek spreman pomoći drugima.

Poštuje pravila igra, aktivan i predan u svim aktivnostima.

Zdravstveno - higijenske navike na visokoj razini.

Redovito ima sportsku opremu.

**vrlo dobar**

Učenik pravilno izvodi motoričko znanje s nebitnim odstupanjem od zadane tehnike gibanja (nebitne – male pogreške) uz manje estetske nedostatke.

Aktivan u izvršavanju zadataka, aktivnost zadovoljavajuća.

Osjećaj za kolektiv razvijen, dosljedan u poštivanju pravila igre.

Zdravstveno-higijenske navike razvijene.

Ponekad nema sportsku opremu.

**dobar**

Učenik je u stanju pravilno izvesti pojedine dijelove gibanja (motoričkog znanja), dok u preostalim dijelovima bitno odstupa od zadane tehnike (bitne – velike pogreške) uz manju sigurnost i estetske nedostatke.

Aktivnost u radu povremena.

Osjećaj za kolektiv nije razvijen.

Ne poštuje pravila igre.

Zdravstveno - higijenske navike treba još razvijati.

Često nema sportsku opremu.